Document ID: 32010R0791

KOMISJONI MÄÄRUS (EL) nr 791/2010,
6. september 2010,
millega muudetakse määrust (EÜ) nr 474/2006, millega kehtestatakse ühenduse nimekiri lennuettevõtjatest, kelle suhtes kohaldatakse ühenduse piires tegevuskeeldu
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 14. detsembri 2005. aasta määrust (EÜ) nr 2111/2005, mis käsitleb ühenduse nimekirja, millesse kantakse lennuettevõtjad, kelle suhtes kohaldatakse Euroopa Liidu piires tegevuskeeldu, koostamist ja lennureisijate teavitamist lendu teenindavast lennuettevõtjast ning millega tunnistatakse kehtetuks direktiivi 2004/36/EÜ artikkel 9, (1) eriti selle artiklit 4
ning arvestades järgmist:
(1)
Komisjoni 22. märtsi 2006. aasta määrusega (EÜ) nr 474/2006 (2) on kehtestatud määruse (EÜ) nr 2111/2005 (3) II peatükis osutatud ühenduse nimekiri lennuettevõtjatest, kelle suhtes kohaldatakse Euroopa Liidu piires tegevuskeeldu.
(2)
Kooskõlas määruse (EÜ) nr 2111/2005 artikli 6 lõikega 1 võtsid kaks liikmesriiki vastu erakorralised meetmed, millega kehtestatakse viivitamatu tegevuskeeld nende territooriumil, et reageerida ettenägematutele ohutusküsimustele.
(3)
Kooskõlas määruse (EÜ) nr 2111/2005 artikli 6 lõikega 3 ja komisjoni 22. märtsi 2006. aasta määruse (EÜ) nr 473/2006 (millega kehtestatakse rakenduseeskirjad Euroopa Parlamendi ja nõukogu määruse (EÜ) nr 2111/2005 II peatükis nimetatud ühenduse nimekirja tarvis, millesse kantakse lennuettevõtjad, kelle suhtes kohaldatakse ühenduse piires tegevuskeeldu) (4) artikliga 2 taotlesid kaks liikmesriiki nende lennuettevõtjate nimekirja ajakohastamist, kelle suhtes kohaldatakse Euroopa Liidu piires tegevuskeeldu.
(4)
On ilmne, et kõnealuste lennuettevõtjate tegevuse jätkamine kujutab tõenäoliselt tõsist ohtu lennuohutusele ning et kahe asjaomase liikmesriigi võetud kiireloomuliste meetmetega ei ole see oht täielikult kõrvaldatud.
(5)
Komisjon teavitas asjaomaseid lennuettevõtjaid, märkides ära põhilised asjaolud ja kaalutlused, mis oleksid aluseks otsusele kehtestada nende suhtes Euroopa Liidu territooriumil tegevuskeeld.
(6)
Kuna kiireloomulised meetmed on praeguse olukorra lahendamiseks vajalikud, siis kooskõlas määruse (EÜ) nr 473/2006 artikli 4 lõikega 3 ei nõuta komisjonilt kõnealuse määruse artikli 4 lõike 1 sätete järgimist. Komisjon andis asjaomastele lennuettevõtjatele siiski võimaluse tutvuda liikmesriikide esitatud dokumentidega, esitada kirjalikud märkused ning teha komisjonile ja lennuohutuskomiteele suuline ettekanne.
(7)
Komisjon ja ka mõned liikmesriigid konsulteerisid asjaomaste lennuettevõtjate regulatiivse järelevalve eest vastutava pädeva asutusega.
(8)
Seepärast tuleks määrust (EÜ) nr 474/2006 vastavalt muuta.
(9)
Kontrollitud tõendite kohaselt on Ghana Vabariigis sertifitseeritud lennuettevõtjal Meridian Airways tõsiseid ohutuspuudujääke. Need puudujäägid on kindlaks teinud Belgia, Prantsusmaa, Saksamaa, Madalmaad ja Ühendkuningriik SAFA programmi raames seisuplatsil tehtud kontrollide käigus (5).
(10)
Lennuettevõtja esitas 9. juunil 2010 komisjoniga toimunud kohtumisel, kus osalesid ka Ghana pädevad asutused ning Belgia ja Ühendkuningriigi pädevad asutused, parandusmeetmete kava ohutuspuudujääkide kõrvaldamiseks.
(11)
Ühendkuningriik ja Belgia teatasid komisjonile, et ühiseid kriteeriume arvestades võtsid nad vastavalt 23. juulil 2010 ja 27. juulil 2010 vastu viivitamatu tegevuskeelu lennuettevõtja Meridian Airways kõikide õhusõidukite suhtes kooskõlas määruse (EÜ) nr 2111/2005 artikli 6 lõikega 1.
(12)
Lisaks sellele esitasid Belgia ja Ühendkuningriik 29. juulil 2010 komisjonile taotluse ajakohastada ühenduse nimekirja kooskõlas määruse (EÜ) nr 2111/2005 artikli 4 lõikega 2 ning kehtestada vastavalt määruse (EÜ) nr 473/2006 artiklile 6 lennuettevõtja Meridian Airways kõikide õhusõidukite suhtes Euroopa Liidu piires tegevuskeeld.
(13)
Meridian Airways ei suutnud vastuseks Belgia nõudmistele ohutuspuudujääke kõrvaldada, mida tõendavad senini esinevad ohutuspuudujäägid. Meridian Airwaysi õhusõidukitele Ühendkuningriigis 2010. aasta juulis seisuplatsil tehtud kontrolli käigus tuvastati mitmeid lennukõlblikkusega seotud probleeme, mis tekitas ka küsimusi lennuettevõtja Meridian Airways lennutegevuse kontrollimise ja haldamisega seotud ohutusstandardite suhtes. Kontrolli tulemused kajastasid samu ohutuspuudujääke, mida viimase aasta jooksul seisuplatsil tehtud kontrollide käigus olid tuvastanud ka teised liikmesriigid ja mis viitasid olulistele süsteemsetele ohutusprobleemidele lennuettevõtja tegevuses.
(14)
Ghana Vabariigi pädevad asutused, kes olid küll valmis tegema liikmesriikidega koostööd tuvastatud ohutuspuudujääkide kõrvaldamiseks, ei pööranud siiski piisavalt tähelepanu SAFA kontrollide käigus tuvastatud olulistele ohutusalastele puudustele, nagu on näidanud ohutuspuudujääkide püsimajäämine. Päras seda, kui komisjon oli teavitanud Ghana Vabariiki kõnealuse lennuettevõtja ohutusstandardite suhtes tekkinud küsimustest, peatasid Ghana Vabariigi pädevad asutused 29. juulil 2010 lennuettevõtja Meridian Airways lennuettevõtja sertifikaadi.
(15)
Lennuettevõtja Meridian Airways tegi 12. augustil 2010 ettekande komisjoni talitustele ning Belgia, Saksamaa ja Ühendkuningriigi pädevatele asutustele. Need konsultatsioonid ei viinud rahuldavate lahendusteni, mille abil oleks võimalik kõrvaldada kindlaksmääratud ohutuspuudujäägid lühikese aja jooksul. Ghana Vabariigi pädevad asutused keeldusid kohtumisel osalemast.
(16)
Komisjon võtab arvesse lennuettevõtja valmisolekut jätkata parandusmeetmete kava rakendamist. Nii lennuettevõtja edusamme parandusmeetmete kava rakendamisel kui ka mis tahes muid asjaomaseid arengusuundi tuleks käsitleda järgmisel lennuohutuskomitee koosolekul.
(17)
Ühiste kriteeriumide põhjal on jõutud järeldusele, et lennuettevõtja Meridian Airways ei vasta asjakohastele ohutusstandarditele. Tegevuskeeld tuleks kehtestada lennuettevõtja kõikide lendude suhtes ning seetõttu tuleks kõnealune lennuettevõtja kanda A lisasse.
(18)
Kontrollitud tõendite kohaselt on Ghana Vabariigis sertifitseeritud lennuettevõtjal Airlift International (GH) Ltd tõsiseid ohutuspuudujääke. Need puudujäägid on tuvastanud Ühendkuningriik SAFA programmi raames seisuplatsil tehtud kontrolli käigus (6).
(19)
Ühendkuningriigi pädevad asutused teatasid komisjonile, et 29. juulil 2010 kehtestati lennuettevõtja Airlift International (GH) Ltd kõikide õhusõidukite suhtes viivitamatu tegevuskeeld, kuna seisuplatsil tehtud kontrolli käigus tuvastati mitmed tõsised ja olulised puudused ning kuna meeskond eirab lennuaja suhtes kehtestatud piiranguid.
(20)
Lisaks sellele esitas Ühendkuningriik 29. juulil 2010 komisjonile taotluse ajakohastada ühenduse nimekirja kooskõlas määruse (EÜ) nr 2111/2005 artikli 4 lõikega 2 ning kehtestada vastavalt määruse (EÜ) nr 473/2006 artiklile 6 lennuettevõtja Airlift International (GH) Ltd kõikide õhusõidukite suhtes Euroopa Liidu piires tegevuskeeld.
(21)
Ühendkuningriigi taotluse alusel konsulteeris komisjon lennuettevõtjaga ja tema suhtes järelevalvet teostavate pädevate asutustega Konsulteerimise käigus ei esitatud tõendeid selle kohta, et tuvastatud ohutuspuudujäägid on kõrvaldatud ja et nende taastekke vältimiseks on rakendatud asjakohast parandusmeetmete kava.
(22)
Lennuettevõtja Airlift International (GH) Ltd ja Ghana Vabariigi pädevad asutused tegid 18. augustil 2010 komisjonile ning Saksamaa ja Ühendkuningriigi pädevatele asutustele ettekande. Lennuettevõtja esitas dokumendid, mille kohaselt talle oli antud luba käitada nelja DC8-63F tüüpi õhusõidukit (registritunnused 9G-FAB, 9G-TOP, 9G-RAC, 9G-SIM), kuid et registritunnuseid 9G-FAB ja 9G-SIM kandvad õhusõidukid seisavad laos. Lennuettevõtja selgitas kehtestatud ohutusmenetlusi, kuid ei suutnud anda piisavaid selgitusi selle kohta, miks Ühendkuningriiki lendamiseks välja toodud õhusõiduk registritunnusega 9G-RAC ei vastanud rahvusvahelistele standarditele. Lennuettevõtja selgitas, et ta oli hiljuti täiustanud oma kvaliteedijuhtimissüsteemi ja ohutusjuhtimismenetlust ning et praegu tegeleb ta oma ohutusjuhtimismenetluste läbivaatamisega.
(23)
Võttes arvesse lennuettevõtja poolt praeguseks astutud samme, on ühiste kriteeriumide põhjal jõutud järeldusele, et lennuettevõtja Airlift International (GH) Ltd tuleks kanda B lisasse ja ta võiks käitada ainult õhusõidukit registritunnusega 9G-TOP. Komisjon vaatab olukorra läbi järgmisel lennuohutuskomitee koosolekul,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 474/2006 muudetakse järgmiselt:
1.
A lisa asendatakse käesoleva määruse A lisaga.
2.
B lisa asendatakse käesoleva määruse B lisaga.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Määrus on tervikuna siduv ja vahetult kohaldatav kõikides liikmesriikides.
Brüssel, 6. september 2010

Labels: 8
11